International Herald Tribune o reakcijama na Mesićevo obraćanje naciji
Američki dnevnik navodi izjavu Žarka Puhovskog, prominentnog aktivista za ljudska prava, koji je rekao da 'onaj tko je izjavio takve st
Dnevnik International Herald Tribune piše o reakcijama na sinoćnje televizijsko obraćanje hrvatskog predsjednika Stjepana Mesića javnosti, povodom objavljivanja video-isječka iz jednog njegova nastupa iz 1991. Predsjednik u tom nastupu – piše International Herald Tribune - govori o tome kako se u vezi Jasenovca 'Hrvati nemaju razloga nikome ispričavati jer su oni u drugom svjetskom ratu dva puta pobijedili' - i 1941, i 1945. godine. 'Ova je tema osjetljiva u Hrvatskoj, zemlji koja je konačno iskazala spremnost da se suoči sa zlodusima svoje prošlosti, u trenutku kada nastoji postati članicom Europske unije' – piše američki dnevnik, koji navodi da je predsjednik Mesić 'među hrvatskim čelnicima najglasniji kritičar NDH'. Bez obzira na kritike, ovaj slučaj neće ozbiljno ugroziti Mesićevu poziciju – piše International Herald Tribune, jer je – kako se navodi - 'njegov najozbiljniji rival, premijer Ivo Sanader stao u njegovu obranu'. Mesić, osim toga uživa veliku popularnost među pro-zapadnim strankama – piše International Herald Tribune – 'dok desničari ne mogu kritizirati njegov nastup iz 1991. jer oni sami često hvale NDH'. Američki dnevnik navodi i izjavu Žarka Puhovskog, prominentnog aktivista za ljudska prava, koji je rekao da 'onaj tko je izjavio takve stvari, trebao bi podnijeti ostavku'. ****** Dnevnik Houston Chronicle objavio je reportažu iz Jasenovca, 'mjesta u kojem su na divljački način ubijene tisuće ljudi, ali i mjesta s čijim se žrtvama – za razliku od koncentracijskih logora u drugim zemljama – i danas politički manipulira'. Komunistički i nacionalistički vlastodršci, Hrvati i Srbi, su se više od 60 godina – iz vlastitih ideoloških razloga – poigravali tragičnom bilancom Jasenovca, 'kriveći jedni druge, te pomičući broj žrtava gore-dolje.' 'Danas, s otvaranjem nove postave muzeja u Jasenovcu' – piše dnevnik iz Houstona – 'povjesničari će moći ustanoviti što se tamo dogodilo'. List navodi riječi premijera Sanadera koji je nedavno u Jasenovcu rekao da njegova zemlja 'ne želi šutjeti o tamnim stranicama svoje povijesti'. Houston Chronicle navodi procjene Muzeja Holokausta iz Washingtona, prema kojima je u ustaškom koncentracijskom logoru ubijeno do 97 tisuća ljudi. Povjesničari iz beogradskog Muzeja genocida navode broj od najmanje 80 tisuća.